CC 20220801
Кем де ундылбаган… - altaicholmon\nКӱӱк айдыҥ 9-чы кӱнинде Ада-Тӧрӧл учун Улу јууда Јеҥӱниҥ 75 јылдыгына учурлай Шабалин јуртта јаҥыртылган Мактыҥ монументине чечектер салынган.\nБистиҥ аймактыҥ кӧп тоолу јакшынак уулдары ла кыстары ол јууныҥ јалаҥдарында јеҥ јастанган. Шабалин јурттыҥ тӧс јеринде тургузылган кереес ол јерлештеристиҥ эземин тереҥ тоогоныстыҥ темдеги болуп јат.\nМактыҥ мемориалында Ӱргӱлјик отко чечектер ле веноктор саларында «Шабалин аймак» муниципал тӧзӧлмӧниҥ јааны Эрчим Сарбашев, аймактыҥ депутаттарыныҥ Совединиҥ јааны Лариса Андреева, Шабалинниҥ јурт јеезезиниҥ јааны Мерген Чичканов турушкандар.\nБу ла кӱн Шабалинниҥ культуразыныҥ тӧс јериниҥ ишчилери коронавирустаҥ коруланарыныҥ ээжи-некелтелериле башкарынып, байрамдык ойын-концерт кӧргӱскен.\nЧечектер ле веноктор аймактыҥ бастыра јурттарындагы кереестерге ле обелисктерге салынган деп айдар керек.\nКамлак јуртта Ада-Тӧрӧл учун Улу јууныҥ јуучыл геройлорыныҥ эземине учурлалган ла јаҥыртылган стелланыҥ кӧдӱриҥилӱ ачылтазы ӧткӧн. Коронавирусла колбой албаты-јон айылдары сайын отурар ээжи тургузылганынаҥ улам јаҥыртылган стелланыҥ ачылтазында тоолу ла улус турушкан. Јурттыҥ эл-јоны бу ачылтаны интернеттеҥ чике трансляция ажыра кӧргӧн.\n«Бу кӱн Тӧрӧлисти корып алган албатыныҥ јалтанбазыныҥ темдеги болуп тӱӱкиге кирген – деп, аймактыҥ јааны Э. Сарбашев айткан. –Јеҥӱниҥ кӱни бистиҥ орооныска агару байрам болгон ло андый ла болуп артар. Бӱгӱн бис ӱйелер колбузын орныктырып тура, Камлак јурттыҥ Ада-Тӧрӧл учун Улу јууда јеҥ јастанган јуучылдарыныҥ эземине учурлай бу јаҥыртылган стелланы ачадыс».\nЈурттыҥ улузы Јеҥӱни јууктадарга јууныҥ јалаҥдарында јалтанбазынаҥ јуулашкан, ӱзӱги јогынаҥ тылда иштеген. Камлактаҥ фронтко эки јӱстеҥ кӧп кижи атанган, јарымызынаҥ кӧби јууныҥ јалаҥдарында јеҥ јастанган.\nКереести орныктырарында јӧмӧшкӧн улустыҥ ады-јолдоры адалган, олорго алкыш-быйанду сӧстӧр база айдылган. Анайып, администрацияныҥ ла јурттыҥ эл-јоныныҥ адынаҥ быйанду сӧстӧр АР-дыҥ башчызы Олег Хорохординге, аймактыҥ јааны Эрчим Сарбашевке, таҥынаҥ аргаачы О. Б. Зыряновага айдылган.\nОроонныҥ јаан байрамы быјыл јаҥы форматла ӧткӧн. Је андый да болзо,ол учурын јылыйтпаган. Камлак јурттыҥ эл-јоны Улу Јеҥӱни алдындагызыдый ла тӧрӧлчи кӱӱндӱ ле оморкодулу уткыган.\nШабалин аймакта кӧп саба јурт јеезелерде кереестер јаҥыртылганын темдектеер керек. Байрамдык керек-јарактар ӧткӱрер тушта санитарно-эпидемиологический некелтелер бузулбаган, улустыҥ тоозы ас болгон.